《题陶靖节集後》
宋代·贺铸

渊明不乐仕，解组归柴桑。
遡风北窗下，坦腹傲羲皇。
储粟既屡空，乞食何惶惶。
有身即大患，斯语闻伯阳。
顾我亦多忤，丘樊思退藏。
慙无辟粒术，圭勺耗官仓。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。